## El Consell regula la composició i funcionament del Gabinet Tècnic de Coordinació de Policies Locals de la Comunitat Valenciana

*** S’adapta així la composició i funcionament d’este òrgan tècnic, adscrit a l’AVSRE, a l’estructura actual de l’organisme de la Generalitat competent en matèria de seguretat**

El Consell ha aprovat el decret que regula la composició i règim de funcionament del Gabinet Tècnic de Coordinació de Policies Locals de la Comunitat Valenciana, òrgan col·legiat adscrit a l’Agència Valenciana de Seguretat i Resposta a les Emergències (AVSRE).

Esta norma permetrà actualitzar l’actual regulació de la composició i funcionament del Gabinet Tècnic de Coordinació de Policies Locals per a adaptar-la a l’actual estructura de l’organisme de la Generalitat competent en matèria de seguretat.

Tal com establix el decret aprovat, este gabinet tècnic intervindrà preceptivament en la realització dels treballs de documentació, preparació d’informes, assessorament, suport tècnic, proposta i activitats que li encomane la Comissió de Coordinació de Policies Locals de la Comunitat Valenciana o la direcció de l’AVSRE.

A més, també s’encarregarà de desenrotllar estes mateixes funcions a iniciativa de les alcaldies de la Comunitat Valenciana o dels òrgans superiors d’altres administracions públiques valencianes amb competències en matèria de Policia Local.

Quant a la seua composició, la presidència del Gabinet Tècnic de Coordinació de Policies Locals l’exercirà la persona titular de la direcció de l’AVSRE, mentres que la vicepresidència l’exercirà la persona titular de la direcció general amb competències en matèria d’interior.

Així mateix, la Generalitat tindrà quatre vocalies, en representació de cada una de les àrees següents: l’Institut Valencià de Seguretat Pública i Emergències, la subdirecció general amb competències en Seguretat Pública, la direcció general amb competències en Administració Local i la direcció general amb competències en matèria de Funció Pública.

A més, hi haurà una vocalia en representació de la Federació Valenciana de Municipis i Províncies i 10 vocalies en representació dels cossos de Policia Local de la Comunitat Valenciana.

Finalment, la secretaria d’este gabinet tècnic l’ocuparà una persona de la subdirecció general amb competències en Seguretat Pública, amb veu, però sense vot.

D’altra banda, el decret determina que este òrgan tècnic haurà de reunir-se, com a mínim, dos vegades a l’any i que podrà constituir en el seu si grups de treball amb participació de persones expertes en la matèria de què es tracte.

Fecha: 08/04/2025